RAPORT AL COMISIEI CĂTRE CONSILIU ȘI PARLAMENTUL EUROPEAN Al optulea raport anual pe 2013 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce /* COM/2014/0282 final */





RAPORT AL COMISIEI CĂTRE CONSILIU ȘI PARLAMENTUL EUROPEAN Al optulea raport anual pe 2013 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce 1. Introducere Regulamentul (CE) nr. 389/2006 al Consiliului[1] („Regulamentul privind ajutorul”) reprezintă baza pentru asistența acordată comunității cipriote turce (CCT) și prevede raportarea anuală către Consiliu și Parlamentul European. Prezentul raport se referă la anul 2013. 2. Programarea ajutorului În perioada 2006 - sfârșitul anului 2013 a fost programată suma de 337 de milioane EUR pentru acțiuni, în temeiul Regulamentului privind ajutorul. Programarea 2013 (31 de milioane EUR[2]) a utilizat informații furnizate în cadrul atelierelor la care au participat părțile interesate, dar și informații prezentate în evaluările externe, în special într-o evaluare generală a programului, care a avut loc în cursul anului. Având în vedere caracterul temporar al asistenței (până la reunificare) și finanțarea din marjele bugetului UE, a fost dificil să se planifice schimbările fundamentale necesare pentru ca, în cele din urmă, acquis-ul să poată fi introdus. Această problemă a fost recunoscută de Curtea de Conturi Europeană (CCE) într-o recomandare din 2012.[3] Cadrul financiar multianual (CFM) pentru perioada 2014-2020 oferă programului o perspectivă multianuală, fiind inclusă pentru prima dată o dispoziție privind finanțarea anuală. Acest lucru va permite o mai bună planificare în vederea pregătirii pentru punerea în aplicare a acquis-ului. Acest lucru a devenit și mai important având în vedere redeschiderea, în 2014, a negocierilor menite să se ajungă la un acord, ținând seama de faptul că regulamentul privind ajutorul dispune aplicarea imediată a acquis-ului în perioada imediat următoare acestui acord. 3. Mecanisme de punere în aplicare Programul este pus în aplicare în acele zone din Republica Cipru în care guvernul nu exercită un control efectiv și în care punerea în aplicare a acquis-ului Uniunii Europene este suspendată temporar conform Protocolului 10 la Tratatul de aderare. Programul de asistență este implementat, în principal, prin gestionare centralizată de către Comisia Europeană. Unele proiecte sunt gestionate în comun cu Programul Organizației Națiunilor Unite pentru Dezvoltare (PNUD). Comisia acționează într-un context politic, juridic și diplomatic unic. Sunt necesare măsuri ad hoc pentru punerea în aplicare a programului, asigurându-se în același timp respectarea principiilor bunei gestiuni financiare. În condiții normale, acordurile încheiate în cadrul programelor de asistență finanțate de UE cu guvernele beneficiare prevăd cadrul juridic al asistenței pentru dezvoltare. În ceea ce privește asistența în favoarea CCT, astfel de acorduri nu pot fi încheiate, prin urmare Comisia trebuie să se bazeze pe ceea ce consideră drept norme și condiții aplicabile la nivel local. Acest lucru implică un anumit nivel de risc. Gestionarea și atenuarea acestui risc este responsabilitatea Comisiei, măsurile adoptate incluzând o monitorizare intensivă și sprijin pentru beneficiari, condiții de plată revizuite și o abordare atentă a utilizării garanțiilor bancare. Pentru a se garanta punerea în aplicare cu succes și în mod sustenabil în acest context, comunitatea cipriotă turcă trebuie să se angajeze pe deplin în procesul de aliniere la acquis. Pentru a se asigura eficiența deplină a programului și pentru atingerea obiectivului final, și anume reunificarea, este necesar să se continue cooperarea dintre comunitatea cipriotă turcă și comunitatea cipriotă greacă. Echipa responsabilă de program utilizează facilitățile Biroului UE de sprijin pentru program (EUPSO) situat în partea de nord a orașului Nicosia. De asemenea, Reprezentanța Comisiei Europene în Cipru organizează reuniuni și seminarii și informează publicul cipriot cu privire la program, ca parte a rolului său pe care îl îndeplinește în mod obișnuit. Programul de asistență include un sprijin semnificativ acordat sub formă de granturi, în special actorilor privați. Gestionarea contractelor de valoare relativ redusă în cadrul acestor scheme constituie o provocare în ceea ce privește resursele de care dispune echipa responsabilă de program, de aceea Comisia analizează în continuare modalitățile de gestiune indirectă. În decembrie a fost semnat un acord privind delegarea Consiliului britanic să gestioneze programul de burse timp de doi ani academici, în perioada 2014-2016. 4. Punerea în aplicare în perioada de raportare 4.1. Prezentare generală În 2013 s-a înregistrat o serie de succese semnificative: a fost predată noua stație bicomunală de epurare a apelor reziduale din Nicosia - cea mai mare din Cipru -, aflată la Mia Milia/Haspolat; a fost accelerată activitatea Comitetului pentru persoane dispărute, obținându-se astfel rata cea mai mare atinsă până în prezent în ceea ce privește identificarea persoanelor dispărute; au fost finalizate cu succes proiecte emblematice în domeniul patrimoniului cultural; programul de burse care beneficiază de o mare apreciere a atras un număr mai mare de studenți în 2013 decât în oricare dintre anii anteriori și au fost semnate acorduri de grant pentru sprijinirea școlilor și a fermierilor. În cadrul unei evaluări globale a programului, calitatea acestuia a fost considerată ca fiind în general „bună”. De asemenea, Comisia a elaborat cu succes o perspectivă multianuală cu privire la sprijinul care se acordă comunității cipriote turce în cadrul CFM aferent perioadei 2014-2020. La fel ca în 2012, pe parcursul anului au fost încheiate multe contracte (229), inclusiv un număr mare de granturi din schemele precedente, fiind lăsate deschise 208 contracte la sfârșitul anului 2013. Noile activități desfășurate s-au concentrat pe campanii de susținere a IMM-urilor, a organizațiilor societății civile și a școlilor, precum și pe dezvoltarea rurală și a comunității. Specificitatea condițiilor de intervenție descrise mai sus îngreunează procesul de elaborare a programelor de dezvoltare sectorială. Acest factor, la care se adaugă absența unui cadru aliniat la acquis în multe domenii, afectează capacitatea de soluționare la nivel local a problemelor privind eficiența organizatorică, precum și gestionarea și planificarea resurselor, ceea ce a reprezentat o caracteristică a programului încă de la început, manifestându-se cu precădere ca provocări în materie de sustenabilitate. Comisia continuă să urmărească proiectele finalizate pentru a se asigura, de exemplu, că se aplică în mod corect normele în materie de întreținere și de operare a instalațiilor. Problema sustenabilității a fost evidențiată atât de Curtea de Conturi în raportul special din 2012, cât și în evaluarea programului efectuată în 2013. O altă problemă generală a fost caracterul variabil al finanțării anuale din marjele bugetului UE și natura instrumentului de ajutor, care este temporar, însă nu a fost precizată durata acestuia. Acești factori au afectat atât planificarea, cât și sustenabilitatea, dar CFM 2014-2020 va oferi un răspuns adecvat. Un aspect specific, care s-a manifestat cu intensitate în 2013, a fost introducerea unor acțiuni de către contractanții locali în „instanțele” locale și efectul acestor acțiuni, și anume hotărârile „instanței” împotriva Comisiei, inclusiv o hotărâre judecătorească prin care se interzice executarea garanțiilor bancare emise de băncile locale. Acest lucru a fost aplanat parțial prin modificări aduse textelor juridice locale, însă rămâne de văzut dacă protecția garanțiilor bancare emise la nivel local este adecvată. În plus, această protecție nu pare să aibă un efect retroactiv și Comisia nu poate încă să încaseze unele garanții bancare. Această problemă a cauzat amânarea semnării contractelor de grant. 4.2. Progresele înregistrate în realizarea obiectivelor Obiectivul general al programului de ajutor este de a facilita reunificarea Ciprului prin încurajarea dezvoltării economice a comunității cipriote turce, cu o atenție specială acordată integrării economice a insulei, îmbunătățirii contactelor dintre cele două comunități și cu UE, precum și activității de pregătire pentru punerea în aplicare a acquis-ului. În 2013 au fost organizate activități în fiecare dintre aceste domenii. 4.2.1. Obiectivul 1: Dezvoltarea și restructurarea infrastructurii În sectorul energiei, toate proiectele au fost finalizate cu succes, iar contractele aferente, în valoare totală de 11,6 de milioane EUR, au fost închise până la sfârșitul anului 2013. Centrala solară de 1,27 MW funcționează bine și este integrată în sistemul de control pentru monitorizarea la distanță. Comisia urmărește în continuare modul în care beneficiarul asigură operarea acesteia. După unele întârzieri, faza de testare a echipamentelor de telecomunicații din „rețeaua de nouă generație” a fost aproape finalizată, estimându-se că sistemul va deveni operațional în prima jumătate a anului 2014. Cu toate acestea, încă nu există condițiile necesare pentru ca furnizarea de servicii să fie separată de exploatarea rețelelor și este puțin probabil ca liberalizarea deplină a sectorului să aibă loc în 2014. În ceea ce privește siguranța rutieră, în cadrul programului de ajutor au fost definitivate proiecte în valoare de 2,4 milioane EUR. Ultimele contracte au fost încheiate în 2013. A fost finalizată o nouă stație bicomunală de epurare a apelor reziduale din Nicosia, aflată în Mia Milia/Haspolat, cofinanțată de UE și de Consiliul pentru canalizarea orașului Nicosia, dată în funcțiune în luna iulie. Lucrările de construcție au fost efectuate prin intermediul PNUD. Cele două municipalități au semnat un contract de exploatare și de întreținere a stației de epurare. Rămâne să se identifice o soluție privind reutilizarea apei epurate, inclusiv redirecționarea către zonele controlate de guvern. Perioada de notificare a deficiențelor stației de epurare a apelor reziduale pentru zona Morphou/Güzelyurt, recepționată în 2012, a fost prelungită până în 2014, în special pentru rezolvarea unor probleme de coroziune. Beneficiarul dispune deja un contract de exploatare și de întreținere. Noua stație de epurare a apelor reziduale aflată în Famagusta a fost predată în octombrie, însă trebuie rezolvate problemele de coroziune cauzate de nivelul ridicat de salinitate al afluenților. Exploatarea și întreținerea sunt finanțate de municipalitate, fiind asigurate de același operator ca în cazul stației din Morphou/Güzelyurt. În Famagusta a fost instalată rețeaua de aprovizionare cu apă, cu o lungime de 45 km, precum și rețeaua de canalizare, cu o lungime de 47 km. Cu toate acestea există în continuare multe deficiențe, de aceea au fost recepționate numai rețeaua pentru distribuția apei și șapte stații de pompare. Acest proiect a fost întârziat foarte mult, contractul fiind reziliat în decembrie. La sfârșitul anului 2013 era în desfășurare procedura prevăzută în contract pentru soluționarea litigiilor. După finalizarea, în 2012, a programului de consolidare a capacităților în domeniul apei/apelor reziduale, a fost efectuată o evaluare și s-a organizat un atelier pentru elaborarea unui program de monitorizare. Prin urmare, activitatea în sectorul apei/apelor reziduale a fost dificilă din cauza problemelor de coroziune generate de nivelul ridicat al salinității apelor subterane și de slaba performanță a contractantului. Comisia a trebuit să se implice și mai mult pentru a avea garanția că sunt instituite norme de întreținere și de exploatare a stațiilor deja livrate de epurare a apelor reziduale. În ceea ce privește protecția naturii, centrele de informare și gestionare din patru zone speciale de protecție a mediului (SEPA) urmează să fie finalizate după rezilierea contractului de construcție în 2011. Au fost efectuate lucrări pregătitoare pentru finalizarea infrastructurilor prin intermediul unui acord privind contribuțiile financiare încheiat cu PNUD. În continuare trebuie acționat pentru protejarea mediului natural și pentru implementarea deplină a planurilor de gestionare a zonelor speciale de protecție a mediului. Comisia își exprimă în continuare preocuparea față de comunitatea cipriotă turcă în legătură cu, de exemplu, activitățile extractive ample care au loc în Munții Kyrenia. În ceea ce privește deșeurile solide, în aprilie au fost emise certificatele finale de performanță pentru noul depozit de deșeuri din Koutsoventis/Güngör și în septembrie pentru groapa de gunoi reabilitată din Kato Dhikomo/Așağı Dikmen. În luna iunie s-a organizat un atelier pentru discuții privind acțiunile viitoare determinate de finalizarea lucrărilor de infrastructură și a proiectului privind consolidarea capacităților pentru gestionarea deșeurilor solide. Datele au fost obținute din evaluarea necesităților acestui sector, efectuată în 2012. 4.2.2. Obiectivul 2: Promovarea dezvoltării sociale și economice Au beneficiat de sprijin tehnic agricultorii și părțile interesate din domeniul dezvoltării rurale în sectoare precum medicina veterinară, creșterea animalelor și eradicarea bolilor, sănătatea plantelor, diversificarea culturilor, agricultura ecologică, precum și sprijin privind utilizarea granturilor. Au fost lansate cereri de ofertă pentru servicii privind eradicarea bolilor animalelor și pentru elaborarea unui sistem de eliminare a subproduselor de origine animală. În cadrul celei de a treia cereri de granturi pentru dezvoltare rurală, în 2013 au fost semnate 39 de contracte cu o valoare totală de aproximativ 3 milioane EUR pentru creșterea competitivității, diversificării și sustenabilității. În luna mai a fost lansată a treia cerere de propuneri (3 milioane EUR) pentru proiecte finanțate prin granturi pentru dezvoltarea comunității în zonele rurale, contractele urmând să fie semnate în 2014. Obiectivele cererii de oferte vizează consolidarea valorilor din patrimoniul natural și patrimoniul cultural intangibil, îmbunătățirea serviciilor de bază la nivelul comunităților, precum și consolidarea coeziunii sociale și a guvernanței locale în zonele rurale. Din cele 37 de granturi acordate în cadrul schemelor anterioare pentru dezvoltarea comunității, patru au fost încheiate în cursul anului 2013, iar 13 sunt în derulare. Unele dintre aceste granturi anterioare sunt afectate în continuare de întârzieri, cauzate, în esență, de faptul că beneficiarii întârzie finalizarea lucrărilor de infrastructură. În cadrul proiectului privind reabilitarea infrastructurii urbane și locale, implementat prin gestionare comună cu PNUD, în urma celei de a doua cereri de oferte de granturi din 2012, în anul 2013 au fost acordate și utilizate 17 granturi de valoare redusă în beneficiul satelor în care au fost efectuate lucrări de renovare finanțate de UE sau al activităților desfășurate pe piețele din Famagusta și din Nicosia. În iunie 2013 a fost lansată a treia cerere de oferte, care vizează protecția mediului și a patrimoniului cultural în Karpasia/Karpaz, fiind acordate 11 granturi. În sectorul educației au fost semnate zece contracte de granturi pentru școli, în urma unei cereri de oferte de 700 000 EUR, lansate în 2012. Proiectele sprijinite au drept obiective modernizarea laboratoarelor de științe, introducerea unor noi metode de predare în sistemul de învățământ preșcolar, precum și proiecte de sprijinire a artei, a educației în materie de mediu și a activităților bicomunale. În prima jumătate a anului 2013 s-a efectuat evaluarea sprijinului acordat de UE sectorului educației, precum și o evaluare a necesităților. După finalizarea proiectului privind formarea profesională și piața muncii (FPPM) în 2012, și după evaluarea acestuia, a fost lansată o cerere de oferte cu privire la un proiect care să îl continue pe primul (FPPM II), având drept obiective dezvoltarea și promovarea sistemului educației și al formării profesionale (EFP), învățarea pe tot parcursul vieții și măsurile active pe piața muncii. Ca urmare a cererii de oferte pentru acordarea de granturi în valoare de 5 milioane EUR în 2012 în vederea sprijinirii competitivității IMM-urilor, au fost organizate sesiuni de formare pentru beneficiarii potențiali și au fost prelucrate candidaturi din partea a 282 de întreprinderi. Acordarea granturilor a fost amânată până la primirea confirmării privind securitatea garanțiilor bancare emise la nivel local. Asistența tehnică foarte activă acordată sectorului economic a fost prelungită cu trei luni, până în septembrie 2013. În cursul anului s-a acordat sprijin cu privire la strategia pentru IMM-uri și la „e-Strategie” și au avut loc sesiuni de formare destinate organizațiilor de sprijin pentru întreprinderi, IMM-urilor, ONG-urilor, centrelor universitare și municipalităților în materie de antreprenoriat, export, cercetare și dezvoltare, meșteșuguri, istoria și cultura Ciprului, conservarea naturii, informatică etc. În cadrul asistenței tehnice s-a acordat o atenție specială regiunii Karpasia/ Karpaz, în care au fost desfășurate activități rurale bicomunale. De asemenea au fost emise mai multe publicații axate pe sprijinirea întreprinderilor. În septembrie a fost organizat un eveniment de încheiere. La sfârșitul anului a fost inițiată o „cartografiere” a pieței alimentelor procesate. În iulie a avut loc o masă rotundă privind schimburile comerciale și comerțul, care a reunit donatori și beneficiari. Banca Mondială monitorizează progresele înregistrate în domeniul economic și emite rapoarte specializate prin intermediul unui fond fiduciar care a fost prelungit până la sfârșitul anului 2014. 4.2.3. Obiectivul 3: Promovarea reconcilierii, măsuri pentru instaurarea unui climat de încredere și sprijinirea societății civile A fost acordat în continuare sprijin Comisiei pentru persoane dispărute (CPD), gestionat în comun cu PNUD. Până în prezent, anul 2013 a fost cel mai fructuos, având în vedere că au fost identificate și returnate familiilor lor 140 de persoane, astfel încât totalul persoanelor identificate începând din 2006 a ajuns la 477. În cursul anului 2013 s-a acordat acces la o zonă care, anterior, era inaccesibilă din cauza prezenței militare turce. În luna decembrie a fost semnat cu PNUD al șaselea acord de contribuție financiară care prevede un sprijin financiar suplimentar din partea UE de 2,6 milioane EUR pentru CPD. UE este cel mai mare donator pentru CPD, în prezent valoarea totală a ajutorului din partea UE fiind de 12,1 milioane EUR. În vederea îmbunătățirii în continuare a încrederii între cele două comunități, în noul acord de contribuție financiară au fost prevăzute fonduri care vizează consolidarea activităților de sensibilizare și de informare. Toate proiectele rămase, finanțate în cadrul celor trei scheme de granturi ale programului „Societatea civilă cipriotă în acțiune”, au fost finalizate în 2013. A fost efectuată o evaluare externă a programului începând din 2007, iar experiențele dobândite au fost luate în considerare în cadrul unei scheme noi de granturi în valoare de 2,5 milioane EUR lansată în luna septembrie, în scopul de a se consolida rolul organizațiilor societății civile în ceea ce privește participarea democratică în cadrul comunității cipriote turce și al Uniunii Europene. Acordarea granturilor va avea loc în 2014, iar noua schemă de granturi va fi susținută de un contract de asistență tehnică destinat consolidării capacităților organizațiilor respective. Lucrările privind protecția patrimoniului cultural realizate în cadrul Comisiei tehnice bicomunale pentru patrimoniul cultural (CTPC) au avansat în 2013, odată cu finalizarea proiectelor privind bisericile Melandrina, Profitis Elias și Panagia, precum și moscheea Denya. Acțiunile de boicot organizate de contractanții ciprioți turci s-au încheiat la începutul anului. Au fost organizate vizite pe teren și evenimente de închidere care au sporit vizibilitatea programului și au pus în evidență importanța reabilitării patrimoniului cultural ca vector al reconcilierii între cele două comunități. A fost semnat cu PNUD un al doilea acord de contribuție financiară pentru o sumă suplimentară de 2 milioane EUR. Acesta a fost marcat de un eveniment care s-a desfășurat în luna noiembrie, la care au participat reprezentanții autorităților cipriote și membri ai Comitetului tehnic al celor două comunități privind patrimoniul cultural. 4.2.4. Obiectivul 4: Aproprierea comunității cipriote turce de Uniunea Europeană Programul de burse de studii, care a fost deosebit de apreciat, a fost extins după evaluarea din 2012 și au fost acordate 181 de burse de studii pentru studenții care urmează o formă de învățământ universitar și postuniversitar, pentru profesori, cercetători și profesioniști pentru anul universitar 2013 - 2014. De asemenea, în cadrul schemei propuse au fost oferite burse pentru cursuri de formare profesională de scurtă durată și pentru stagii. Prin urmare, schema din 2013 a fost cea mai amplă de la lansarea programului pentru studenți, în 2007. A fost analizată posibilitatea de externalizare a schemei de burse de studii și a fost semnat un acord de delegare cu Consiliul britanic pentru anii universitari 2014-2016, care va fi revizuit ulterior. Primul proiect Infopoint s-a încheiat în 2013. A fost lansată o cerere de oferte pentru un nou Infopoint în 2014. Acest proiect are drept obiectiv informarea publicului cu privire la politicile UE și la programul de ajutor. Activitățile vor cuprinde un număr semnificativ de seminarii, conferințe, ateliere de lucru și evenimente axate pe vizibilitate, în beneficiul comunității cipriote turce. 4.2.5. Obiectivele 5 și 6: Pregătirea comunității cipriote turce pentru introducerea și punerea în aplicare a acquis-ului Instrumentul de asistență tehnică și schimb de informații (TAIEX) al Comisiei furnizează asistență pentru pregătirea comunității cipriote turce în vederea punerii în aplicare a acquis-ului UE după soluționarea problemei cipriote. În 2013, asistența s-a concentrat pe 13 domenii esențiale din acquis: libera circulație a capitalurilor, achizițiile publice, dreptul societăților comerciale, politica în domeniul concurenței, serviciile financiare, agricultură și dezvoltare rurală, siguranța alimentară, politica veterinară și fitosanitară, transportul rutier, statistica, politica socială și ocuparea forței de muncă, mediul, protecția consumatorului și a sănătății, controlul financiar. De asemenea, au fost desfășurate activități în trei domenii mai noi: libera circulație a bunurilor, drepturile în materie de proprietate intelectuală și recunoașterea reciprocă a calificărilor profesionale. În cursul anului 2013, experții statelor membre UE au organizat 456 de acțiuni, printre care cursuri de formare, ateliere, vizite de studii și consultanță juridică acordată de experți. Pregătirile efectuate de comunitatea cipriotă turcă în vederea aplicării în viitor a acquis-ului au fost limitate. După luna februarie nu au existat acțiuni TAIEX în domeniul statisticii. Cu toate acestea comunitatea cipriotă turcă a luat măsuri privind bunăstarea animalelor, mediul și asigurările. În lunile ianuarie și septembrie 2013 Comisia a organizat, în Bruxelles, reuniuni privind instrumentul TAIEX cu părțile interesate, în scopul de a furniza orientare privind punerea în aplicare globală a acestui instrument. A continuat sprijinul în favoarea comerțului între zonele situate de o parte și de alta a liniei verzi (Regulamentul 866/2004). Experți ai statelor membre ale UE au efectuat controale fitosanitare periodice cu privire la cartofi și citrice. Analizele efectuate asupra mierii produse la nivel local au evidențiat că sunt îndeplinite în continuare condițiile prevăzute de Decizia 2007/330 a Comisiei referitoare la circulația produselor de origine animală. A fost întocmită de către experți independenți o listă actualizată a navelor a căror captură poate fi comercializată dincolo de linia verde, întrucât acestea îndeplinesc cerințele prevăzute în decizia menționată. 4.3. Execuția financiară (contracte și plăți) 4.3.1. Contractare În 2013, angajamentele s-au ridicat la valoarea totală de 19,7 milioane EUR, rămânând sub previziunile ambițioase aferente anului respectiv. Semnarea contractului de granturi în valoare de 5 milioane EUR în cadrul schemei pentru IMM-uri din finanțarea pentru anul 2011 va fi posibilă numai atunci când statutul garanțiilor băncilor locale va fi rezolvat în mod satisfăcător. 4.3.2. Plăți În comparație cu previziunile pentru anul respectiv, performanța plăților a fost mai bună în 2013 decât în cei doi ani anteriori (18,5 milioane EUR, ceea ce reprezintă 76 % din previziuni). Plățile au fost afectate, în special, de problemele recurente care împiedică livrarea echipamentelor de telecomunicații și efectuarea plății finale aferente acestui echipament, precum și de întârzierile legate de prefinanțarea granturilor (scheme pentru dezvoltare rurală și pentru IMM-uri). 4.4. Monitorizare Comisia este direct responsabilă de punerea în aplicare a majorității proiectelor (gestionare centralizată). Nivelul supravegherii de către personalul Comisiei este ridicat, fiind organizate vizite la fața locului, reuniuni pe teren și comitete de coordonare. O unitate specifică de gestionare a programului verifică modul de utilizare a granturilor de către sate, IMM-uri și întreprinderi rurale și îi sprijină pe beneficiarii granturilor. Activitățile TAIEX sunt monitorizate prin intermediul a peste 20 de grupuri de coordonare a proiectelor, la care se adaugă reuniunile semestriale care au loc în cadrul mecanismului de monitorizare. Logistica TAIEX este monitorizată online prin intermediul sistemului de gestionare a instrumentului TAIEX. În prezent se elaborează o procedură mai sistematică de planificare a monitorizării și înregistrării rezultatelor. 4.5. Audit și controale În 2013, Comisia a efectuat un audit privind gestionarea comună în scopul de a evalua sistemele de control intern din cadrul Direcției Generale Extindere. În urma acestei analize, Comisia a concluzionat că este necesar să se îmbunătățească înregistrarea verificărilor efectuate pe teren (a se vedea punctul 4.4). În 2012 a fost finalizat un program de control financiar și de audit cu privire la primele campanii de finanțare prin granturi. Un nou program de audit este planificat pentru 2014, atunci când schemele de granturi lansate recent vor fi atins un nivel suficient de maturitate. Comisia a continuat să țină seama de recomandările auditului realizat în 2012 de CCE. CFM 2014-2020 oferă o perspectivă multianuală asupra finanțării, conform recomandării. Noul Statut al personalului va permite ca, începând din 2014, contractele de angajare să fie încheiate pentru o durată mai mare. 4.6. Evaluare În 2013 a fost realizată o evaluare externă majoră a programului. În ansamblu, programarea a fost considerată „în general bună”, însă au fost formulate recomandări cu privire la alegerea indicatorilor, gestionarea riscurilor, monitorizarea și implicarea comunității cipriote turce în procesul de planificare. De asemenea, au fost efectuate evaluări sectoriale: 1) au fost analizate progresele privind gestionarea deșeurilor solide și a fost întocmită o listă a priorităților în materie de intervenție; 2) evaluarea asistenței în sectorul educației a evidențiat impactul redus al eforturilor în materie de reformă sectorială din cauza nivelului scăzut de participare a actorilor locali, dar schemele de granturi în beneficiul școlilor au fost bine primite; 3) din evaluarea sprijinului financiar acordat de UE societății civile a rezultat că este necesar să se intensifice consolidarea capacităților; 4) au fost inițiate evaluări privind instrumentul TAIEX și programul de consolidare a capacităților în domeniul apei/deșeurilor, rapoartele urmând să fie definitivate în 2014. 4.7. Informare, publicitate și vizibilitate În 2013 au fost realizate 49 de acțiuni în domeniul vizibilității, în special evenimente legate de proiecte, expoziții și ceremonii, sesiuni de informare privind granturile, sesiuni de formare cu privire la proiecte, precum și evenimente legate de lansarea proiectelor rurale. Printre evenimentele demne de menționat se numără ceremoniile legate de finalizarea proiectului de conservare a bisericii Panagia din Trachoni/Demirhan în decembrie, precum și lansarea, în noiembrie, a etapei următoare a programului de protejare a patrimoniului cultural, evenimente organizate pentru beneficiarii de burse comunitare și pentru beneficiarii granturilor în cadrul schemei de dezvoltare rurală. În aprilie și decembrie au fost organizate acțiuni de informare și vizite în cadrul proiectelor pentru reprezentanții statelor membre ale UE. Reprezentanța Comisiei în Cipru a diseminat în rândul comunității cipriote turce comunicate de presă privind programul de ajutor. 4.8. Consultări cu guvernul Republicii Cipru Au fost organizate reuniuni periodice cu reprezentanții guvernului Republicii Cipru, în special atunci când înalți funcționari ai Comisiei au vizitat insula. Comisia continuă să se bazeze pe cooperarea guvernului Republicii Cipru pentru verificarea drepturilor de proprietate și, de asemenea, are întrevederi periodice cu Reprezentanța permanentă din Bruxelles. 5. Concluzii Înregistrarea de progrese necesare pentru îndeplinirea obiectivului principal prevăzut de regulament, și anume facilitarea procesului de reunificare a Ciprului prin încurajarea dezvoltării economice este greu de realizat, dat fiind contextul operațional din partea de nord a insulei. Soluționarea problemei cipriote va avea loc în cadrul unui proces politic, dar programul de ajutor din partea UE este esențial pentru accelerarea integrării economice și sociale. În pofida contextului dificil din partea de nord a Ciprului, se pot remarca realizările concrete obținute în derularea proiectelor anterioare, care nu sunt descrise în acest raport referitor la anul 2013. De asemenea, se poate constata valoarea unei abordări coerente, având în vedere că anumite proiecte sunt mult mai eficiente și mai productive după mai mulți ani de punere în aplicare. Această tendință ar trebui să fie susținută în continuare de perspectiva mai stabilă oferită de CFM 2014-2020. Atât auditul efectuat de CCE în 2012, precum și concluziile evaluării din 2013 a programului au fost în general pozitive, însă avem de învățat în permanență din experiența dobândită. În unele domenii este în continuare dificil ca intervențiile să reușească pe deplin, iar sustenabilitatea pe termen lung rămâne o problemă, având în vedere slaba capacitate a beneficiarilor și lipsa de resurse locale, ceea ce limitează participarea comunității cipriote turce și afectează sustenabilitatea proiectelor. Cu toate acestea, Comisia nu se poate retrage din activitățile care au loc în aceste domenii, deoarece multe dintre acestea reprezintă elementele esențiale ale acquis-ului și au un rol vital pentru bunăstarea economică și socială a cetățenilor UE. Anul 2013 a fost un an în care riscurile identificate anterior, în special cele legate de protecția contractelor și a garanțiilor bancare, au generat în mod real probleme grave și întârzieri în cazul unora dintre proiecte. Această situație a afectat în mod negativ capacitatea de absorbție. Este sarcina Comisiei nu doar să monitorizeze și să controleze nivelul de risc, ci și să se asigure că fondurile alocate sunt absorbite în întregime, astfel încât să se ofere un răspuns la provocările sociale și economice care există, cu certitudine. Furnizarea de infrastructuri și de echipamente importante continuă să fie dificilă, dar atunci când astfel de proiecte au fost duse la bun sfârșit, succesul lor a fost vizibil și important. Chiar și proiectele mai puțin marcante realizate anterior, cum ar fi reînnoirea rețelelor pentru distribuția apei, au contribuit la îmbunătățirea semnificativă a vieții de zi cu zi a cetățenilor ciprioți turci. [1] JO L 65, 7.3.2006, p. 5. [2] Decizia C(2013) 7969 a Comisiei. [3] Raportul special nr. 6/2012, http://www.eca.europa.eu/Lists/ECADocuments/SR12_06/SR12_06_RO.PDF